
Nafarroako Gorteetako kide den eta Unión del Pueblo Navarro (UPN) talde parlamentarioari atxikita dagoen Leticia San Martín Rodríguez andreak, Legebiltzarreko Erregelamenduan ezartzen denaren babesean, honako mozio hau aurkezten du, Osasun Batzordean eztabaidatzeko:
Zioen azalpena
Nafarroako osasun-sistema publikoak funtsezko eginkizuna du herritarren arretan eta ongizatean. Osasun-laguntzaren kalitatea zuzenean lotuta dago profesionalen hornidura egokiarekin eta giza baliabideen antolaketarekin, pazienteen beharren arabera. Halatan, erizaintzako arreta baitezpadakoa da laguntza seguru, efiziente eta humanizatua bermatzeko.
Zenbait azterlanek argi utzi dute erizaintzako langileen behar bezalako plangintzak hobetu egiten dituela emaitza klinikoak, murriztu egiten dituela konplikazioak eta laburtu egiten dituela ospitaleko egonaldiak. Halaber, lana hobeki banatzeak ahalbidetzen du erizainek behar bezalako dedikazioz eta patxadaz egin ahal izatea bere lana, eta, ondorioz, handiagoa da lanean duten gogobetetzea eta konpromisoa.
Gero eta nabariagoa da zer garrantzitsua den ospitaleraturik dauden pazienteen zaintzen konplexutasuna baloratu ahal izatea, baliabideen esleipen ekitatiboa egin ahal izateko eta erizaintzako plantillak behar bezala dimentsionatzeko. Kasu askotan, erizaintzako langileen banaketa ez da egiazko lan-zaman eta laguntzaren konplexutasunean oinarritutako irizpideen arabera egiten Nafarroako sistema publikoko ospitaleetan. Egoera horrek desberdinkeriak eragiten ditu arretan, lan-zama dakar eta laguntza ematean okerrak egiteko arriskua areagotzen du, eta kalte egiten die pazienteei nahiz erizainei eurei.
Ospitaleko laguntza ez da soilik neurtu behar ospitaleratutako paziente kopuruaren arabera, ezpada haien patologien larritasunaren eta laguntza-beharrizanen arabera ere. Patologia kroniko ugari duen paziente batek, adibidez, zaintza gehiago beharko du ospitalean denbora gutxi eta konplikaziorik gabe dagoen beste batek baino. Horretarako, ezinbestekoa da neurriak hartzea erizaintzako giza baliabideen kudeaketa optimizatzeko,  plantillen plangintza egiten denean irizpide objektibo eta eguneratuak ezarriz.
Zehazki, balorazio-tresna bat ezartzea eskatzen dugu, objektiboki ebaluatu ahal izateko zer zaintza-beharrizan daukaten ospitaleratutako pazienteek eta, horren ondorioz, erizaintzako plantillak doitzeko. Hartara, arreta ekitatiboagoa eta osasun-zentro bakoitzeko errealitate asistentzialari egokitua bermatu ahal izanen da.
Gainera, uste dugu funtsezkoa dela Nafarroako osasun-sistemako giza baliabideen arloko politika bideratzea erizain bakoitzeko pazienteen ratio egokiak lortzera, arreta kalitatezkoa, segurua eta efizientea bermatzeko.
Horregatik guztiagatik aurkezten dugu mozio hau, ospitaleko arreta efizienteagoa eta ekitatiboagoa sustatzeko xedez, pazienteen nahiz Nafarroako osasun-sistemako profesionalen hobe beharrez.
Hori guztia kontuan hartuta, honako erabaki-proposamen hau aurkezten dugu:
1. Nafarroako Parlamentuak Nafarroako Gobernua premiatzen du tresna bat ezar dezan, Nafarroako osasun-sistema publikoko ospitaleetako pazienteek zaintzaren arloan dauzkaten beharrizanen balorazioa etengabe egiteko.
2. Nafarroako Parlamentuak Nafarroako Gobernua premiatzen du osasun-sare publikoko ospitaleetako erizainen plantillak egokitzeko protokoloak ezar ditzan, pazienteen zaintza-beharrizanen arabera.
3. Nafarroako Parlamentuak Nafarroako Gobernua premiatzen du erizaintzako giza baliabideen kudeaketari buruzko politika bidera dezan  erizain bakoitzeko pazienteen ratio egokiak lortzera, horri buruz dagoen ebidentziaren arabera.

